Document ID: 31999D0802

Nõukogu otsus,
22. oktoober 1999,
Vahemere saastekaitse konventsiooni ning laevadest ja õhusõidukitest pärit jäätmete merreheitmisest tuleneva Vahemere reostuse vältimist käsitleva protokolli (Barcelona konventsiooni) muudatuste vastuvõtmise kohta
(1999/802/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 175 lõiget 1 koostoimes artikli 300 lõike 2 esimese lausega ja artikli 300 lõike 3 esimese lõiguga,
võttes arvesse komisjoni ettepanekut,
võttes arvesse Euroopa Parlamendi arvamust [1]
ning arvestades, et:
(1) ühendus on Vahemere saastekaitse konventsiooni (edaspidi "Barcelona konventsioon") [2] üks osapool ning on sõlminud neli konventsiooni raames vastu võetud protokolli, nimelt laevadest ja õhusõidukitest pärit jäätmete merreheitmisest tuleneva reostuse vältimist käsitleva protokolli, [3] naftast ja muudest kahjulikest ainetest tuleneva reostuse vastu võitlemisel tehtavat koostööd käsitleva protokolli, [4] maismaalt lähtuva reostuse eest kaitsmist käsitleva protokolli [5] ja erikaitsealasid käsitleva protokolli; [6]
(2) komisjon osales ühenduse nimel Barcelona konventsiooni osapoolte loodud töörühma koosseisus Barcelona konventsiooni ning laevadest ja õhusõidukitest pärit jäätmete merreheitmisest tuleneva reostuse vältimist käsitleva protokolli (edaspidi "protokoll") muutmise läbirääkimistel;
(3) ühendus peab võtma endale rahvusvahelisel tasandil kohustuse muudetud konventsiooni ja protokolliga hõlmatud valdkondades, mis kuuluvad tema pädevusse;
(4) asutamislepingu artikli 174 alusel aitab ühenduse keskkonnapoliitika muu hulgas kaasa järgmiste eesmärkide saavutamisele: keskkonnakvaliteedi säilitamine, kaitsmine ja parandamine ning meetmete edendamine rahvusvahelisel tasandil, et tegelda piirkondlike ja ülemaailmsete keskkonnaprobleemidega;
(5) Barcelona konventsiooni ja protokolli muudatustega hõlmatud valdkond kuulub vähemalt osaliselt ühenduse pädevusse; ühendus on selles valdkonnas võtnud vastu mitmeid direktiive; ühendus on samuti mitme selle valdkonna rahvusvahelise konventsiooni üheks osapooleks; sellega seoses võtab ühendus meetmeid tagamaks, et kõnealuste rahvusvaheliste lepete sõlmimine ei oleks vastuolus ühenduse olemasoleva õigusega ega muudaks selle rakendusala;
(6) ühenduse ühinemine muudetud Barcelona konventsiooni ja protokolliga aitab saavutada asutamislepingu artiklis 174 sätestatud eesmärke;
(7) muudetud Barcelona konventsioon ja protokoll võeti vastu ja avati allkirjastamiseks konventsiooniosaliste poolt Barcelonas 9. ja 10. juunil 1995 toimunud täievoliliste esindajate konverentsil;
(8) ühendus on liikmesriikide kõrval allkirjastanud Barcelona konventsiooni ning laevadest ja õhusõidukitest pärit jäätmete merreheitmisest tuleneva reostuse vältimist käsitleva protokolli muudatused,
ON VASTU VÕTNUD JÄRGMISE OTSUSE:
Artikkel 1
Ühendus kiidab heaks Vahemere saastekaitse Barcelona konventsiooni ning laevadest ja õhusõidukitest pärit jäätmete merreheitmisest tuleneva reostuse vältimist käsitleva protokolli muudatused.
Muudatuste tekstid on lisatud käesolevale otsusele.
Artikkel 2
Käesolevaga antakse nõukogu eesistujale volitus teatada ühenduse nimel Vahemere saastekaitse konventsiooni ning laevadest ja õhusõidukitest pärit jäätmete merreheitmisest tuleneva reostuse vältimist käsitleva protokolli muudatuste vastuvõtmisest vastavalt Vahemere saastekaitse konventsiooni artiklile 16. [7]
Artikkel 3
Käesolev otsus avaldatakse Euroopa Ühenduste Teatajas.
Käesolev otsus jõustub selle vastuvõtmise päeval.
Luxembourg, 22. oktoober 1999

Labels: 10
15
20